ລາວມີແຜນລະດົມເອົາ ການລົງທຶນ ຈາກຕ່າງປະເທດ ໃຫ້ໄດ້ ຫລາຍກວ່າ 15,300 ລ້ານໂດລາ ໃນ 3 ປີຕໍ່ໜ້າ
ລັດຖະບານລາວວາງແຜນລະດົມເອົາ ການລົງທຶນຈາກຕ່າງປະເທດ ໃຫ້ໄດ້ ໃນມູນຄ່າລວມເກີນ 15,300 ລ້ານໂດລາ ຈາກປີ 2012 ຫາປີ 2015.
ລັດຖະບານລາວວາງແຜນການ ທີ່ຈະລະດົມການລົງທຶນ ຈາກຕ່າງປະເທດໃນລາວ ໃຫ້ໄດ້ໃນມູນຄ່າລວມ ຫລາຍກວ່າ 15,300 ລ້ານໂດລາ ໃນໄລຍະຈາກປີ 2012 ໄປຈົນ ເຖິງປີ 2015 ທ່ານ ສົມດີ ດວງດີ ລັດຖະມົນຕີວ່າການກະຊວງແຜນການ ແລະການລົງທຶນຖະ ແຫຼງວ່າ ການດໍາເນິນແຜນການພັດທະນາເສດຖະກິດ-ສັງຄົມແຫ່ງຊາດໃນຊ່ວງປີ 2012-2015 ລັດຖະບານລາວ ໄດ້ວາງເປົ້າໝາຍທີ່ຈະຕ້ອງລະດົມການລົງທຶນຂອງ ພາກເອກະຊົນຈາກຕ່າງປະເທດໃຫ້ເຂົ້າມາໃນລາວ ໃຫ້ໄດ້ໃນມູນຄ່າລວມບໍ່ໜ້ອຍ ກວ່າ127,000 ຕື້ກີບ ຫຼື 15,300 ລ້ານໂດລາ ຈຶ່ງຈະເຮັດໃຫ້ສາມາດບັນລຸເປົ້າໝາຍ ທີ່ວາງໄວ້ໃນແຜນການໄດ້ຢ່າງແທ້ຈິງ ຊຶ່ງກໍຄືການແກ້ໄຂບັນຫາຄວາມທຸກຈົນຂອງປະຊາ ຊົນລາວໃຫ້ໄດ້ໂດຍພື້ນຖານ, ອັດຕາສະເລ່ຍການເສຍຊີວິດຂອງເດັກນ້ອຍທີ່ອາຍຸຕໍ່າກວ່າ 1 ປີໃຫ້ຢູ່ໃນອັດຕາ 45 ຄົນຕໍ່ 1,000 ຄົນ, ການຂະຫຍາຍໂອກາດດ້ານການສຶກສາ ດ້ວຍການເຮັດ ໃຫ້ເດັກນ້ອຍໄດ້ຮຽນຈົບຊັ້ນປະຖົມໃຫ້ໄດ້ເຖິງ 95% ຂອງຈໍານວນເດັກນ້ອຍໃນໄວ ຮຽນທັງໝົດ, ການສົ່ງເສີມຄວາມສະເໝີພາບ ລະຫວ່າງເພດຍິງກັບເພດຊາຍ ການບໍລິການດ້ານສາທາລະນະສຸກແກ່ປະຊາຊົນຢ່າງທົ່ວເຖິງ ໃນທົ່ວປະເທດ, ການ ຮັກສາສະພາບແວດລ້ອມ ແລະການນໍາໃຊ້ຊັບພະຍາກອນທໍາມະຊາດຢ່າງຍືນຍົງ ແລະການເສີມສ້າງການຮ່ວມມືກັບນາໆຊາດ ເພື່ອປະກອບສ່ວນເຂົ້າໃນການພັດ ທະນາລາວ ໃນທຸກໆດ້ານເປັນຕົ້ນ ແຕ່ຢ່າງໃດກໍຕາມ ທ່ານ ສົມດີກໍ ຍອມຮັບວ່າບັນຫາໃນເວລານີ້ ກໍ ຄືລັດຖະບານລາວຍັງມີຄວາມສາ ມາດ ໃນດ້ານງົບປະມານໃນລະ ດັບທີ່ຕໍ່າຫຼາຍຈຶງຄາດໝາຍວ່າ ລັດຖະບານ ລາວກໍຈະສາມາດ ປະກອບສ່ວນເຂົ້າໃນການລົງທຶນ ໄດ້ບໍ່ເກີນ 10% ຂອງເປົ້າໝາຍ ການລະດົມເງິນລົງທຶນທັງໝົດ ດັ່ງກ່າວເທົ່ານັ້ນ ສ່ວນທີ່ເຫຼືອ ກໍ ຈະເປັນການຂໍຄວາມຊ່ວຍເຫຼືອ ແລະກູ້ຢືມຈາກຕ່າງປະເທດໃຫ້ໄດ້ລະຫວ່າງ 26%- 28% ລວມເຖິງກູ້ຢືມຈາກທະນາຄານພາຍໃນປະເທດໃຫ້ໄດ້ໃນລະຫວ່າງ 10%-12% ຊຶ່ງກໍໝາຍຄວາມວ່າຈະຕ້ອງລະດົມທຶນໂດຍກົງຂອງຕ່າງປະເທດໃຫ້ໄດ້ລະຫວ່າງ 50%-60% ຂອງຄວາມຕ້ອງການທັງໝົດນັ້ນເອງ ສໍາລັບແຜນການໃນດ້ານງົບປະມານລາຍຮັບປະຈໍາປີ 2011-2012 ທີ່ເລີ່ມລົງມືປະຕິ ບັດນັບຈາກເດືອນຕຸລາ 2011 ເປັນຕົ້ນມາ ແລະ ກໍຈະດໍາເນີນການປະຕິບັດຕໍ່ໄປຈົນ ເຖິງເດືອນກັນຍາ 2012 ນີ້ລັດຖະບານລາວກໍໄດ້ວາງເປົ້າໝາຍໄວ້ວ່າຈະສ້າງລາຍຮັບ ເຂົ້າງົບປະມານໃຫ້ໄດ້ 15,726 ຕື້ກີບຫຼື22% ຂອງຄາດໝາຍມູນຄ່າຜະລິດຕະພັນລວມ ພາຍໃນ(GDP) ແລະ ໃນນີ້ຈະເປັນລາຍຮັບໃນປະເທດໃນມູນຄ່າ11,516 ຕື້ກີບ ຫຼືເພີ່ມ ຂຶ້ນ 20% ເມື່ອທຽບກັບແຜນການປະຈໍາປີ 2010-2011 ທີ່ຜ່ານມາ ໃນຂະນະທີ່ລາຍ ຮັບສ່ວນໃຫຍ່ ຂອງລັດຖະບານລາວນັ້ນກໍຍັງຄົງມາຈາກພາສີອາກອນ ແລະຄ່າທໍານຽມ ຕ່າງໆທີ່ຈັດເກັບລາຍຮັບນັ້ນ ຈະບໍ່ໄດ້ຕາມເປົ້າໝາຍທີ່ວາງໄວ້ ນອກຈາກຈະໄດ້ຮັບການ ປະສານສົມທົບ ຈາກທຸກພາກສ່ວນຂອງລັດຖະບານຢ່າງເປັນເອກະພາບກັນເທົ່ານັ້ນ ດັ່ງທີ່ ທ່ານ ສົມດີ ໄດ້ຖະແຫຼງຢືນຢັນວ່າ: ນອກຈາກນີ້ ການທີ່ລັດຖະບານລາວໄດ້ວາງແຜນການ ໄວ້ວ່າ ຈະນໍາໃຊ້ງົບປະມານລາຍຈ່າຍສໍາລັບແຜນການ ປະຈໍາປີ 2011-2012 ໃນມູນຄ່າລວມເຖິງ 17,831 ຕື້ກີບ ຫຼືເພີ່ມຂຶ້ນເກີນກວ່າ 17% ເມື່ອທຽບກັບແຜນການປີ 2010-2011 ນັ້ນກໍຍັງຈະເຮັດໃຫ້ລັດຖະບານລາວຕ້ອງປະ ເຊີນກັບບັນຫາຂາດດຸນໃນດ້ານງົບປະມານຫຼາຍຕື່ມຂຶ້ນອີກດ້ວຍ